钦定古今图书集成/理学汇编/学行典/第006卷 > 《学殖赋》〈以深根固柢无使将落为韵〉唐·张泰
## 钦定古今图书集成/理学汇编/学行典/第006卷 > 《学殖赋》〈以深根固柢无使将落为韵〉唐·张泰

“学者，人之本也。必资乎穷要道，励专心。故假农以为
喻，将克己而攸箴。”笔力载耕，既研精而不倦；情田以
耨，将覃思而惟深。懿兹善喻，丰滋是务，当勤劳而有
获，岂灭裂而不顾。种德潜润，比土膏之勃兴；修业大
成，方云稼之森布。切磋讨论，将究其根。孜孜而其功
且倍，矻矻而其教弥尊。苟惰以自安，则耒耜之用；废
习而不辍则“藨”，之道存。蕴经笥而焕乎既庶，成行
业而油然实繁。且夫以兹训语，譬彼树艺，学者在清
其本末，农者在立其根柢。庶存心而有补，期竭力而
无替。顾三冬之足用，且俟经时；异四体之不勤，而能
望岁。其道既敷，其志不渝。自微至著，生有于无。厥修
乃来，类京坻之可积；不思则罔，同水旱之是虞。原夫
匪独化人，聿兼为己。宁徒取于披阅，固可移于任使。
功成久习，宋人之揠足伤；事不两全，樊迟之学诚鄙。
稽其存于日省，就此月将。睹专专以开帙，媲汲汲而
筑场。劳而无怠焉，奚必乎四之日；禄在其中矣，可期
乎“万《斯箱》。”容有服膺糟粕，惟善是乐。恒虑失而不逮，
讵怀安而自若。敢窃比于农夫，惧见逢于摇落。